b'\n_START_ARTICLE_\nRoz\xc3\xa1lia So\xc3\xb3s\n_START_SECTION_\nBiografie\n_START_PARAGRAPH_\nRoz\xc3\xa1lia So\xc3\xb3s \xc8\x99i-a \xc3\xaenceput cariera ca junioar\xc4\x83 \xc3\xaen 1959, la Clubul Sportiv Mure\xc8\x99ul T\xc3\xa2rgu Mure\xc8\x99, fiind preg\xc4\x83tit\xc4\x83 de antrenorul \xc3\x81rp\xc3\xa1d Kameniczki._NEWLINE_Ea a f\xc4\x83cut parte din echipa Rom\xc3\xa2niei care a cucerit medalia de aur \xc3\xaen Olanda, la Campionatul Mondial pentru Tineret din 1967. Deoarece la acest turneu nu au participat dec\xc3\xa2t echipe din Europa, Federa\xc8\x9bia Interna\xc8\x9bional\xc4\x83 de Handbal a decis s\xc4\x83 \xc3\xael considere doar o edi\xc8\x9bie experimental\xc4\x83, nu una oficial\xc4\x83. Cu cele 21 goluri marcate pentru reprezentativa Rom\xc3\xa2niei, So\xc3\xb3s a fost declarat\xc4\x83 golgeter al competi\xc8\x9biei._NEWLINE_Roz\xc3\xa1lia So\xc3\xb3s a fost component\xc4\x83 a selec\xc8\x9bionatei Rom\xc3\xa2niei care s-a clasat pe locul patru la Campionatul Mondial de Handbal Feminin din 1971, care s-a desf\xc4\x83\xc8\x99urat \xc3\xaen Olanda, precum \xc8\x99i a echipei na\xc8\x9bionale care a c\xc3\xa2\xc8\x99tigat medalia de argint la Campionatul Mondial de Handbal Feminin din 1973, desf\xc4\x83\xc8\x99urat \xc3\xaen Iugoslavia. De asemenea, a f\xc4\x83cut parte \xc8\x99i din selec\xc8\x9bionata Rom\xc3\xa2niei care s-a clasat pe locul patru la Campionatul Mondial de Handbal Feminin din 1975, desf\xc4\x83\xc8\x99urat \xc3\xaen URSS._NEWLINE_\xc3\x8en urma unei \xc8\x99edin\xc8\x9be de analiz\xc4\x83 cu to\xc8\x9bi antrenorii echipelor de handbal feminin, desf\xc4\x83\xc8\x99urat\xc4\x83 \xc3\xaen 1975, dup\xc4\x83 Campionatul Mondial, s-a stabilit prin vot deschis clasamentul pe posturi din lotul l\xc4\x83rgit al selec\xc8\x9bionatei Rom\xc3\xa2niei. Clasamentul pivo\xc8\x9bilor a fost urm\xc4\x83torul: Doina Furcoi (47 voturi), Roz\xc3\xa1lia So\xc3\xb3s (41 de voturi). \xc3\x8en 1976, cele 22 de juc\xc4\x83toare alese prin vot au fost urm\xc4\x83rite \xc3\xaen meciuri de preg\xc4\x83tire \xc8\x99i din campionatul intern, iar lotul a fost restr\xc3\xa2ns apoi la 16 juc\xc4\x83toare cu care s-a atacat etapa final\xc4\x83 de omogenizare \xc8\x99i preg\xc4\x83tire._NEWLINE_Astfel, \xc3\xaen final, Roz\xc3\xa1lia So\xc3\xb3s a fost selectat\xc4\x83 s\xc4\x83 fac\xc4\x83 parte din na\xc8\x9bionala de 14 handbaliste a Rom\xc3\xa2niei care a ob\xc8\x9binut locul patru la Jocurile Olimpice de var\xc4\x83 din 1976, desf\xc4\x83\xc8\x99urate la Montreal. Ea a jucat \xc3\xaen patru din cele cinci meciuri \xc8\x99i a \xc3\xaenscris zece goluri. Cu cele zece goluri marcate pentru reprezentativa Rom\xc3\xa2niei, So\xc3\xb3s a fost declarat\xc4\x83 golgeter al competi\xc8\x9biei._NEWLINE_Roz\xc3\xa1lia So\xc3\xb3s fost chemat\xc4\x83 pentru prima dat\xc4\x83 \xc3\xaen 1966 la echipa na\xc8\x9bional\xc4\x83 a Rom\xc3\xa2niei, pentru care a evoluat \xc3\xaen total \xc3\xaen 188 de partide, \xc3\xaen care a \xc3\xaenscris 578 goluri.\n_START_SECTION_\nVia\xc8\x9ba personal\xc4\x83\n_START_PARAGRAPH_\nRoz\xc3\xa1lia So\xc3\xb3s este c\xc4\x83s\xc4\x83torit\xc4\x83 cu un fost juc\xc4\x83tor, devenit apoi arbitru de polo pe ap\xc4\x83, cu care are dou\xc4\x83 fete, Krisztina \xc8\x99i Kinga._NEWLINE_Dup\xc4\x83 retragerea din cariera sportiv\xc4\x83, So\xc3\xb3s a lucrat la Fabrica de Confec\xc8\x9bii din T\xc3\xa2rgu Mure\xc8\x99, la sec\xc8\x9bia de desen-tehnic. Actualmente este pensionar\xc4\x83.\n_START_SECTION_\nDistinc\xc8\x9bii\n_START_PARAGRAPH_\n\xc3\x8en 1970, Roz\xc3\xa1liei So\xc3\xb3s i s-a conferit titlul de \xe2\x80\x9eMaestru al Sportului\xe2\x80\x9d, iar \xc3\xaen 1998, titlul de \xe2\x80\x9eMaestru Emerit al Sportului\xe2\x80\x9d pentru medalia de argint ob\xc8\x9binut\xc4\x83 la Campionatul Mondial din 1973._NEWLINE_\xc3\x8en 1976, Roz\xc3\xa1lia So\xc3\xb3s a primit prin Decretul nr. 250 din 18 august 1976 distinc\xc8\x9bia \xe2\x80\x9eMeritul Sportiv Clasa I\xe2\x80\x9d._NEWLINE_\xc3\x8en octombrie 2010, cu ocazia competi\xc8\x9biei \xe2\x80\x9eTrofeul Carpa\xc8\x9bi\xe2\x80\x9d, Federa\xc8\x9bia Rom\xc3\xa2n\xc4\x83 de Handbal a programat o ceremonie dedicat\xc4\x83 fostelor componente ale echipei na\xc8\x9bionale care au atins minimum o sut\xc4\x83 de selec\xc8\x9bii. Cu aceast\xc4\x83 ocazie, Roz\xc3\xa1liei So\xc3\xb3s i s-au \xc3\xaenm\xc3\xa2nat o plachet\xc4\x83 \xc8\x99i o diplom\xc4\x83 de excelen\xc8\x9b\xc4\x83 care \xc3\xaei confer\xc4\x83 titlul de membru de onoare al FRH.'